Svetozar Kurepa

**Svetozar Kurepa** (Majske Poljane pokraj Gline, 25. svibnja 1929. - Zagreb, 2. veljače 2010.), hrvatski matematičar, profesor emeritus Matematičkog odjela Prirodoslovno-matematičkog fakulteta Sveučilišta u Zagrebu, autor niza udžbenika iz matematike.

## Biografija

Gimnaziju Maršal Tito je završio 1948. godine, a matematiku je diplomirao 4. listopada 1952. na Prirodoslovno-matematičkom fakultetu u Zagrebu s odličnim uspjehom s temom *Linearni operatori u Hilbertovom prostoru*. Naredne godine se zapošljava kao asistent na istom fakultetu na Zavodu za primijenjenu matematiku za kolegij Teorijska mehanika kod prof. Zlatka Jankovića. U razdoblju 1954.-1956. boravi na specijalizaciji na Institutu za teorijsku fiziku u Kopenhagenu kod Nielsa Bohra. Nakon odsluženja vojnog roka, 1957. godine, vraća se na mjesto asistenta te 3. ožujka 1958. godine doktorira s temom *Jedna metoda rješavanja funkcionalnih jednadžbi*. Za docenta je izabran 1959. godine, izvanrednog profesora 1962. godine, a 1966. godine za redovnog profesora. Umirovljen je 30. rujna 1999. godine, a u zvanje profesora emeritusa je izabran 11. srpnja 2000. godine.

### Specijalizacije i usavršavanja

Tijekom znanstvene karijere boravio je na nizu specijalizacija i usavršavanja:
* 1960./61. na Sveučilištu u Marylandu i Sveučilištu u Chicagu, SAD
* 1966./67. na Sveučilištu Georgetown, SAD
* 1970./71. na Sveučilištu u Waterloou, Kanada
* 1982. na Sveučilištu u Milanu, Italija, Institut za matematiku Federigo Enriques
* 1986. na Sveučilištu u Waterloou, Kanada

### Članstva

Za člana-suradnika II. odjela Jugoslavenske akademije znanosti i umjetnosti (danas HAZU) izabran je 1961. godine. 
Bio je član Društva matematičara, fizičara i astronoma do njihovog rasformiranja, potom član Hrvatskog matematičkog društva te član American Mathematical Society.

### Nagrade

Za svoj znanstveni rad primio je:
* 1963. godine Republičku nagradu za znanost Ruđer Bošković za svoj rad na području funkcionalne analize;
* 1968. godine Nagradu grada Zagreba za znanstvenu, nastavnu i stručnu djelatnost;
* nagradu Davor Trstenjak;
* 2005. primio Državnu nagradu za znanost za životno djelo iz područja prirodnih znanosti.

### Dužnosti

Tijekom rada, obavljao je niz važnih dužnosti kao što su:
* voditelj Grupe za matematičke metode Odjela teorijske fizike Instituta Ruđer Bošković;
* voditelj poslijediplomskog studija matematike 1965.-1970., 1972.-1980. te 1984.-1988.;
* pročelnik Odjela za analizu Instituta za matematiku Sveučilišta u Zagrebu do ukinuća 1975. godine;
* direktor Matematičkog odjela PMF-a 1978.-1982.;
* dekan Matematičkog odjela PMF-a 1982.-1986.;
* dekan PMF-a 1986.-1988.

### Ostalo

Osim navedenog, istaknuo se i u sljedećem:
* referent referativnih časopisa *Zentralblatt für Mathematik* od 1958. godine i *Mathematical Reviews* od 1960.;
* urednik časopisa *[[Glasnik matematički]]*, *Aequationes Mathematicae* i *Publications de l'Institut Mathematique Beograd*;
* inicijator suradnje matematičara iz zagreba i Graza pod imenom Mathematikertreffen Zagreb–Graz s početkom 1978. godine;
* s Davorom Butkovićem i Hrvojem Kraljevićem organizirao tri dvotjedne poslijediplomske škole i konferencije iz funkcionalne analize u Dubrovniku 1981., 1985. i 1989.

## Znanstveni i stručni rad

U svom znanstvenom radu bavio se funkcionalnom analizom, posebno teorijom operatora, teorijom funkcionalnih jednadžbi i teorijom mjere. Objavio je 70 znanstvenih i 10 stručnih radova, te 16 knjiga, od čega 4 srednjoškolska udžbenika.

### Sveučilišni udžbenici

Mnogim studentima matematike će ostati u pamćenju po sljedećim udžbenicima:
* S. Kurepa: *Matematička analiza I, Diferenciranje i integriranje*, Tehnička knjiga, Zagreb
* S. Kurepa: *Matematička analiza II, Funkcija jedne varijable*, Tehnička knjiga, Zagreb
* S. Kurepa: *Matematička analiza III, Funkcija više vatijabli*, Tehnička knjiga, Zagreb
* S. Kurepa, *H. Kraljević: Matematička analiza IV/1, Funkcija kompleksne varijable*, Tehnička knjiga, Zagreb
* S. Kurepa: *Uvod u linearnu algebru*, Školska knjiga, Zagreb
* S. Kurepa: *Konačno-dimenzionalni prostori i primjene*, Tehnička knjiga, Zagreb
* S. Kurepa: *Funkcionalna analiza, Elementi teorije operatora*, Školska knjiga, Zagreb

## Izvori

* Preminuo profesor Svetozar Kurepa , Matematički odjel Prirodoslovno-matematičkog fakulteta u Zagrebu
* Umro istaknuti matematičar Svetozar Kurepa, Dnevnik.hr
* Pokopan profesor Svetozar Kurepa , Student-x.com

## Vanjske veze

* 
* 
*